Johaugs gullsmører bytter til Kowalczyk
Ulf Olsson er broren til Perry Olsson, som har smurt skiene til Marit Bjørgen (33) og Petter Northug (27) i en årrekke. Nå skiller de svenske brødrene lag, Perry blir i Norge, mens Ulf skal smøre skiene til polske Kowalczyk kommende sesong. - Ulf skal smøre for Justyna neste sesong, bekrefter den norske smøresjefen Knut Nystad overfor VG.NRK meldte for en stund tilbake at Olsson krevde cirka 450.000 kroner for å jobbe med Kowalczyk fra oktober i år til 31. mars neste år. Dette hadde ikke det polske skiforbundet råd til. Men nå skal private sponsorer ha sørget for lønn til Olsson. Han har også tidligere jobbet med det polske skiesset, som har fire sammenlagtseirer i Tour de Ski. Olsson hadde ansvaret for Kowalczyks ski under ski-VM i Liberec i 2009, da tok hun to VM-gull. Kowalczyks trener, Alexander Wierietielny, forteller til polske medier at han er meget fornøyd med at Olsson er tilbake.- Ulf er kjent for å være en spesialist, og dette er en av grunnene til at han blir med i vårt team igjen. Verdenscuprennene i Sotsji forrige sesong, viste at vi ikke har nok folk til å smøre på det øverste nivået, sier Wierietielny og legger til: - På klassisk der hadde vi bare en smører til alle løperne. Vi så resultatet alle sammen. Justyna hadde ikke gode nok ski, og brøt løpet. Johaug vant VM-gull på 10 kilometer friteknikk enkeltstart i Val di Fiemme i vinter. Da var det Snorre Haugland som hadde ansvaret for skiene til gulljenta fra Dalsbygda. - Snorre Haugland tok over Therese allerede i fjor og har smurt for henne en hel sesong, dette blir andre sesong, sier Nystad til VG.
Skismører Ulf Olsson sørget for gullskiene til Therese Johaug (25) under VM i Holmenkollen, nå har han fått jobben med å gi Justyna Kowalczyk (30) gullski i Sotsji.